Endelig rapport fra høringskonsulenten i sag COMP/M.2706 - Carnival Corporation/P & O Princess Cruises

(i henhold til artikel 15 i Kommissionens afgørelse 2001/462/EF, EKSF af 23. maj 2001 om høringskonsulentens kompetenceområde under behandlingen af visse konkurrencesager (EFT L 162 af 19.6.2001, s. 21))

(2003/C 233/09)

(EØS-relevant tekst)

Det beslutningsudkast, som Kommissionen har fået forelagt efter artikel 8, stk. 2, i forordning (EØF) nr. 4064/89, giver anledning til en række betragtninger angående overholdelsen af retten til at blive hørt.

Hvad angår de deltagende virksomheders ret til at blive hørt, frembyder denne fusion et særegent træk, idet der er to virksomheder, der søger at overtage samme virksomhed.

Det har skabt et klima, hvor disse virksomheder har været meget tilbageholdende med at give oplysninger, der kunne gå videre til de andre. Det har ført til en række problemer med aktindsigt for de virksomheder, der har ret til aktindsigt, i særdeleshed Carnival Corporation, og disse problemer er blevet løst efterhånden, navnlig gennem udveksling af mange breve og e-mails mellem Kommissionen og virksomhederne.

Carnival fik forlænget sin frist til at besvare klagepunktsmeddelelsen, specielt fordi der var oplysninger angående målvirksomheden, som normalt skal gives af den potentielle køber ved anmeldelsen, som ikke var blevet givet på baggrund af, at der var tale om et fjendtligt overtagelsesforsøg.

Carnival havde i sin egenskab af anmeldende part, og P & O Princess Cruises havde som deltagende virksomhed, ret til mundtligt at fremføre deres argumenter under en formel høring i henhold til artikel 14, stk. 1 og 2, i forordning (EF) nr. 447/98. De gav udtrykkeligt afkald på denne ret.

Tredjemands ret til at blive hørt er mindre omfattende og underlagt andre regler, eftersom tredjemand kun indirekte deltager i transaktionen. Forskellene i den fremgangsmåde, der gælder, fremgår bl.a. af betragtning 9-14 i forordning (EF) nr. 447/98.

Artikel 16, stk. 1, i forordning (EF) nr. 447/98, der er baseret på artikel 18, stk. 4, i forordning (EØF) nr. 4064/89, giver tredjeparter ret til at blive skriftligt underrettet om procedurens art og indhold, hvis de kan godtgøre en tilstrækkelige interesse i sagen, med det formål at fremsætte skriftlige bemærkninger og eventuelt deltage i en formel høring.

I den konkrete sag henvendte selskabet Royal Caribbean Cruises Limited sig skriftligt til mig og anmodede om, at der blev afholdt en formel høring, som det kunne deltage i, også selv om parterne ikke anmodede om en høring.

Jeg anerkendte dette selskabs berettigede interesse i eventuelt at deltage som interesseret tredjepart i en høring, såfremt de i artikel 14, stk. 1 og 2, i forordning (EF) nr. 447/98 omhandlede parter anmodede om en sådan høring, hvilket viste sig ikke at være tilfældet, og jeg drog den konklusion, at tredjeparter i en sag under ingen omstændigheder har ret til at kræve, at Kommissionen afholder en formel høring.

Selv om denne anmodning fra Royal Caribbean ikke blev efterkommet, må det bemærkes, at selskabet blev hørt i fuldt omfang på en måde, der stemte overens med dets status som tredjepart i sagen.

Selskabet har således indgående og gentagne gange skriftligt fremført sine synspunkter angående alle sagens omstændigheder over for Kommissionen.

Desuden bemærkes, at hvis man med hensyn til Royal Caribbeans ret til at blive hørt blot strengt havde fulgt forordning (EF) nr. 447/98, ville selskabet kun have fået de nødvendigvis ret begrænsede oplysninger om procedurens art og indhold. Royal Caribbean modtog imidlertid - med Carnivals samtykke - en kopi af den ikke-fortrolige version af klagepunktsmeddelelsen.

Jeg må derfor konkludere, at den anmeldende part, Carnival, den berørte part, P & O Princess, og tredjemand, herunder i særdeleshed Royal Caribbean, på normal vis har udøvet deres ret til at blive hørt i denne sag.

Udfærdiget i Bruxelles, den 23. juli 2002

Serge Durande